I LISA

(*) need on kohustuslikud väljad ja tuleb täita

Isikuandmete kaitse ja meetmete võtmise taotluste töötlemise keskandmebaas

Kui Euroopa komisjon töötleb käesolevas meetmete võtmise taotluses olevaid isikuandmeid, kohaldatakse Euroopa Parlamendi ja nõukogu määrust (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta. Kui mõne liikmesriigi pädev tolliasutus töötleb käesolevas meetmete võtmise taotluses olevaid isikuandmeid, kohaldatakse direktiivi 95/46/EÜ rakendavaid siseriiklikke õigusnorme.

Meetmete võtmise taotluses olevate isikuandmete töötlemise eesmärk on intellektuaalomandiõiguste jõustamine liidus tolliasutuste poolt kooskõlas Euroopa Parlamendi ja nõukogu12. juuni 2013. aasta määrusega (EL) nr 608/2013, mis käsitleb intellektuaalomandi õiguskaitse tagamist tollis.

Keskandmebaasis andmete töötlemise kontrollija on riigi pädev tolliasutus, kuhu taotlus esitati. Pädevate tolliasutuste nimekiri avaldatakse komisjoni veebisaidil aadressil:

http://ec.europa.eu/taxation_customs/customs/customs_controls/counterfeit_piracy/right_holders/index_en.htm.

Juurdepääs kõigile käesolevas taotluses sisalduvatele isikuandmetele antakse liikmesriikide tolliasutustele ja komisjonile kasutajanime/parooli abil.

Juurdepääs isikuandmetele, mis moodustavad osa piiratud käsitlemisele kuuluvast teabest, on ainult taotluse lahtris 6 osutatud liikmesriikide tolliasutustel kasutajanime/parooli abil.

Kooskõlas määruse (EL) nr 608/2013 artikliga 22 võivad komisjon ja liikmesriikide tolliasutused, ilma et see piiraks liidu andmekaitsealaste sätete kohaldamist ning selleks, et aidata kõrvaldada rahvusvaheline kauplemine intellektuaalomandi õigusi rikkuvate kaupadega, jagada taotluses olevaid isikuandmeid ja teavet kolmandate riikide asjaomaste ametiasutustega.

Vastused tärniga (*) märgitud andmeväljadele ja vähemalt ühele plussiga (+) märgitud andmeväljale on täitmiseks kohustuslikud. Kui kõnealused kohustuslikud andmed on esitamata, lükatakse taotlus tagasi.

Andmesubjektil on määruse (EÜ) nr 45/2001 või direktiivi 95/46/EÜ rakendavate siseriiklike õigusnormide kohaselt õigus pääseda ligi temaga seotud isikuandmetele, mida keskandmebaasis töödeldakse, ja vajaduse korral neid parandada, kustutada või need blokeerida.

Kõik taotlused juurdepääsuõiguse, parandamis-, kustutamis- või blokeerimisõiguse rakendamiseks esitatakse käsitlemiseks pädevale tolliasutusele, kuhu taotlus esitati.

Isikuandmete töötlemise õiguslik alus intellektuaalomandiõiguse jõustamisel on Euroopa Parlamendi ja nõukogu 12. juuni 2013. aasta määrus (EL) nr 608/2013, mis käsitleb intellektuaalomandi õiguskaitse tagamist tollis.

Isikuandmeid ei säilitata kauem kui kuus kuud alates taotluse rahuldamise otsuse tühistamise päevast või päevast, mil ajavahemik, mille jooksul tolliasutused pidid meetmeid võtma on lõppenud. Kõnealuse ajavahemiku täpsustab pädev tolliasutus siis, kui ta taotluse rahuldab ning see ei ole pikem kui üks aasta alates taotluse rahuldamise otsuse vastuvõtmisele järgnevast päevast. Kui aga tolliasutustele on teatatud menetlustest, mis on algatatud toatluse alusel, tegemaks kindlaks võimalikku rikkumiskahtlusega kaupa, säilitatakse isikuandmeid veel kuus kuud pärast menetluste lõpetamist.

Lahkarvamuste korral võib kaebused esitada asjaomasele riigi andmekaitseasutusele. Riigi andmekaitseasutuste kontaktandmed on kättesaadavad Euroopa Komisjoni õigusküsimuste peadirektoraadi veebisaidil aadressil: (http://ec.europa.eu/justice/data-protection/bodies/authorities/eu/index_en.htm#h2-1). Kui kaebus puudutab isikuandmete töötlemist Euroopa Komisjoni poolt, tuleks see suunata Euroopa andmekaitseinspektorile (http://www.edps.europa.eu/EDPSWEB/).